เที่ยวไทยบูม AOT คาดรายได้ปี 59 ทะลุเป้า หลังนทท.ทะลัก
AOT คาดรายได้ปี 59 โตทะลุเป้าที่ตั้งไว้ 10% หลังนักท่องเที่ยวทะลัก ,เล็งเปิดประมูลเทอร์มินัล-รันเวย์ใหม่ต้นปีหน้า
14 ก.ย. 2559

นายประสงค์ พูนธเนศ  ประธานกรรมการ บริษัท ท่าอากาศยานไทย จำกัด (มหาชน) หรือ AOT  คาดว่ารายได้ในงวดปี 59 (สิ้นสุด ก.ย.59) จะเติบโตมากกว่าเป้าหมายเดิมที่คาดว่าจะเติบโต 10% จากจำนวนนักท่องเที่ยวเพิ่มขึ้นมากที่คาดโต 17% มากกว่าเป้าหมายเดิมที่คาดวาจะเติบโต 10% มาเป็นจำนวนผู้โดยสารทะลุ 100 ล้านคน
ทั้งนี้เนื่องการท่องเที่ยวของไทยขยายตัวอย่างมาก และมีการเดินทางสูง ขณะที่สายการบินต้นทุนต่ำ (Low Cost Airlines) เติบโตถึง 20% และสายการบินทั่วไปเติบโต 6%
นอกจากนี้ปี 60 คาดว่ารายได้และจำนวนผู้โดยสารจะเติบโตต่อเนื่องอย่างน้อยไม่ต่ำกว่า 10% ตามการท่องเที่ยวที่ยังเติบโตสูงขึ้น เนื่องจากไทยเป็นจุดศูนย์กลางเชื่อมต่อการท่องเที่ยวไปยังประเทศใกล้เคียง เช่น กัมพูชา และลาว
ดังนั้น  AOT จึงต้องเร่งพัฒนาโครงสร้างพื้นฐานท่าอากาศยานสุวรรณภูมิ โดยขยายอาคารผู้โดยสาร (Terminal) แห่งที่ 2 มูลค่า 3.4 หมื่นล้านบาทที่จะรองรับผู้โดยสารเพื่มอีก 30 ล้านคน/ปี เป็น 90 ล้านคน/ปี กำหนดแล้วเสร็จในปี 64  และงานก่อสร้างทางวิ่งอากาศยาน (Runway) แห่งที่ 3 ความยาว  4,000 เมตร มูลค่าลงทุน 2 หมื่นล้านบาท แบ่งใช้ในงานก่อสร้าง 1 หมื่นล้านบาท และงบชดเชยผลกระทบด้านเสียงอีก 1 หมื่นล้านบาท คาดว่าจะแล้วเสร็จในปี 63 ทั้งนี้ จะเปิดประมูลงานทั้งสองโครงการภายใน 6 เดือนจากนี้หรือภายในไตรมาส 1/60